18. NAVADNA NEDELJA

Prvo berilo: Bog nas vabi na gostijo
Iz 55,1‑3

Berilo iz knjige preroka Izaíja.

To govorí Gospod:
»O vsi, ki ste žejni, pridite k vodi,
in vi, ki nimate denarja, pridite, kupíte in jejte!
Pridite, kupíte brez denarja,
brez plačila vzemite vino in mleko!
Zakaj trošite denar za to, kar ni kruh,
in svoj zaslužek za to, kar ne nasiti?
Poslušajte, poslušajte me in jejte dobro,
naj uživa v sočni jedi vaša duša.
Nagnite svoje uho in pridite k meni,
poslušajte in bo živela vaša duša.
Vcépil vam bom večno zavezo,
Davidove dobrote, ki so zanesljive.«

To je Božja beseda.

Spev z odpevom
Ps 145,8‑9.15‑18 (R prim. 16)

Odpev: Gospod dobrotno odpira svojo roko.

Gospod je milostljiv in usmiljen,
počasen za jezo in velik v dobroti.
Gospod je dober vsakomur,
usmiljen je z vsemi svojimi deli. Odpev.

Oči vseh čakajo na Gospoda,
on jim daje hrano ob pravem času;
svojo roko dobrotno odpira
in izpolni želje vsem živim. Odpev.

Gospod je pravičen na vseh svojih potih,
dobrotljiv v vseh svojih delih.
Gospod je blizu vsem, ki ga kličejo,
vsem, ki ga kličejo v zvestobi. Odpev.

Drugo berilo: Nič nas ne more ločiti od Božje ljubezni
Rim 8,35.37‑39

Berilo iz pisma apostola Pavla Rimljanom.

Bratje in sestre,
kdo nas bo ločil od Kristusove ljubezni?
Mar stiska ali nadloga, preganjanje ali lakota,
nagota ali nevarnost ali meč?
Toda v vseh teh preizkušnjah zmagujemo po njem, 
ki nas je vzljubil.
Kajti prepričan sem:
ne smrt ne življenje, 
ne angeli ne poglavarstva,
ne sedanjost ne prihodnost, ne moči,
ne visokost ne globokost 
ne kakršna koli druga stvar
nas ne bo mogla ločiti od Božje ljubezni 
v Jezusu Kristusu, našem Gospodu.

Poslušali smo Božjo besedo.

Aleluja Mt 4,4

Aleluja. Človek ne živi samo od kruha,
ampak od vsake besede, ki prihaja iz Božjih ust. Aleluja.

Evangelij: Jezus nasiti množico
Mt 14,13‑21

‡Iz svetega evangelija po Mateju.

Tisti čas je Jezus slišal za smrt Janeza Krstnika 
in se je v čolnu umaknil od tam v samoten kraj, sam zase.
Množice pa so to izvedele in šle iz mest peš za njim.
Ko se je izkrcal, je zagledal veliko množico.
Zasmilili so se mu in ozdravil je njihove bolnike.
Ko se je zvečerilo, so stopili k njemu učenci in rekli:
»Samoten je ta kraj in ura je že pozna; 
odpústi množice,
da gredo v vasi in si kupijo hrano.«
Jezus pa jim je rekel: 
»Ni jim treba oditi. Vi jim dajte jesti!«
Rekli so mu: 
»Tukaj imamo samo pet hlebov in dve ribi.«
Dejal jim je: 
»Prinesite mi jih sem!«
In vęlel je ljudem, naj sedejo po travi,
vzel tistih pet hlebov in dve ribi,
se ozrl v nebo, jih blagoslôvil, razlomil hlebe
in jih dal učencem, učenci pa množicam.
Vsi so jedli in se nasitili ter pobrali koščke, ki so ostali,
dvanajst polnih košar.
Teh pa, ki so jedli, je bilo okrog pet tisoč mož, 
brez žená in otrok.

Kristusov evangelij.